《玉漏迟》
宋代·宋祁

杏香飘禁苑，须知自昔，皇都春早。燕子来时，绣陌渐熏芳草。

蕙圃夭桃过雨，弄碎影、红筛清沼。深院悄。绿杨巷陌，莺声争巧。

早是赋得多情，更遇酒临花，镇辜欢笑。数曲阑干，故国漫劳登眺。

汉外微云尽处，乱峰锁、一竿斜照。归路杳。东风泪零多少。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。